Tegniese Ontleding: RMI lyk aantreklik | Netwerk24
Deur Frans en Christelle de Klerk 09 Maart 2020 05:15
Rand Merchant Investments (RMI) is 'n strategiese, aktiewe bestuurder van 'n finansiële portefeulje van R52 miljard).
Sy portefeulje behels onder meer 'n 89,1%-belang in Outsurance, 'n 25%-belang in Discovery, 27,3% in Momentum-Metropolitan, 29,9% in Hastings en meer.
Sy finansiële resultate vir die boekjaar tot einde September 2019 het 'n daling van 4% in genormaliseerde verdienste en 'n daling van 7% in wesensverdienste gerapporteer. Die dividendopbrengs van die aandeel is 3,45% en die prysverdiensteverhouding is 10.
Rand Merchant Investments se aandeelprysgrafiek wys die aandeel is aantreklik op huidige vlakke.
Die koevertbande op die grafiek wys altyd sterk ondersteunings- en weerstandsvlakke.
Koeverte word geskep deur 'n persentasieafwyking. In hierdie geval word 'n 10%-afwyking voorgestel weg van die 20-dae- bewegende gemiddelde wat sterk steun- en weerstandsvlakke uitwys.
Die onderste band van die koevert het verander in 'n steun, wat as positief beskou word.
Die bul-oorheersende kers (positief) impliseer dat ywerige kopers die aandeel teen huidige vlakke aantreklik vind.
Die volgende sterk weerstand om te oorkom wag by die 20-dae- bewegende gemiddelde (R27,15; die geel lyn op die grafiek).
Spekulante: Koop of oorweeg 'n langposisie bo R25,68, maar gebruik R22,79 as keerverlies om kapitaal te beskerm. Die moontlike teikens na bo is: R27,05; R27,14; R27,40; R27,80; R28,30; en R28,90.
Medium- tot langtermynbeleggers: Die langtermynsentiment jeens die aandeel sal na positief verander wanneer die 40-weke- bewegende gemiddelde (R30,31) in 'n steun verander. Die aandeel sukkel sedert Maart 2018 om hierdie bewegende gemiddelde in 'n steun te verander en as sulks te behou.